Hirdetmény

2015. március 05-án hatályba lépett az 54/2014. (XII. 5.) BM (továbbiakban BM rendelet) rendelettel kiadott Országos Tűzvédelmi Szabályzat (továbbiakban: OTSZ). Ebben több olyan használati előírás szerepel, mely a korábbi rendeletben nem volt kellően szabályozva. Ilyen például a rendelet szabadtéri tűzgyújtásra vonatkozó része. Ezen előírások pontos ismerete szükséges a gazdálkodó tevékenységet végzőkön kívül a lakosság körében is, mivel az előírások megsértése esetén a hatóságnak tűzvédelmi bírság kiszabását kell kezdeményeznie az elkövetők ellen.

A BM rendelet szerint a lábon álló növényzet, tarló, növénytermesztéssel összefüggésben és a belterületi ingatlanok használata során keletkezett hulladék szabadtéri égetése tilos, ugyanakkor a kerti grillezést és szalonnasütést alapvetően nem tiltja.

Külterületen az ingatlan tulajdonosa, használója a tűzvédelmi hatóság engedélyével legfeljebb 10 ha egybefüggő területen irányított égetést végezhet. Mentesül az égetési, tűzgyújtási tilalom alól a katasztrófavédelmi szerv állománya, ha tevékenysége a károk csökkentésére, a tűz terjedésének megakadályozására, szabályozására irányul. Ha jogszabály másként nem rendelkezik, az ingatlan tulajdonosa, használója köteles a területet éghető hulladéktól és további hasznosításra nem kerülő száraz növényzettől mentesen tartani.

A tervezett tarló-, nád-, gyep- égetés helyét, időpontját és terjedelmét az új OTSZ hatályba lépését követően írásban kell benyújtani az engedélyező hatóságnak **(Keszthelyi Hivatásos Tűzoltóparancsnokság, 8**360 Keszthely, Deák Ferenc u. 15.), a tevékenység megkezdése előtt legalább 10 nappal , melyet követően a hatóság a kérelmet annak beérkezésétől számított 5 munkanapon belül elbírálja.

Az irányított égetés végzésére vonatkozó kérelemnek tartalmaznia kell:

a) a kérelmező nevét és címét,

b) az égetés pontos, földrajzi koordinátákkal vagy helyrajzi számmal megadott helyét,

c) az égetés megkezdésének és tervezett befejezésének időpontját (év, hónap, nap, óra, perc),

d) az irányított égetés indokát,

e) az égetéssel érintett terület nagyságát,

f) az égetés folyamatának pontos leírását,

g) az égetést végző személyek nevét, címét,

h) az égetés felügyeletét biztosító személy nevét és címét, mobiltelefonszámát,

i) a tűz továbbterjedésének megakadályozására tervezett intézkedéseket és

j) a helyszínen biztosított, a tűz továbbterjedésének megakadályozására készenlétben tartott eszközök felsorolását.

A korábbi rendeletben megengedett 15 hektáros értéktől eltérően a nagyobb területeken irányított égetést a jövőben legfeljebb 10 hektáros szakaszokban lehet majd végezni.

A tarlónak minden oldalról egyidejűleg történő felgyújtása továbbra is tilos lesz, továbbá az égetéshez csak a tarlómaradványok használhatók majd fel, a szalmát elégetéssel megsemmisíteni, lábon álló gabonatábla mellett tarlót égetni tilos. Az előzőekhez hasonlóan a tarlót vagy az érintett szakaszokat a tarlóégetés megkezdése előtt legalább 3 méter szélességben körül kell majd szántani, és az adott területen az apró vadban okozható károk elkerülése érdekében vadriasztást kell végrehajtani, a fasorok, facsoportok védelmére a helyi adottságoknak megfelelő, de legalább 6 méteres védősávot kell szántással biztosítani.

Új előírás, hogy a szabadtéren keletkező tüzek megelőzése érdekében a közút mindkét oldalán annak kezelője köteles lesz, a közút szélétől mérve legalább 3 méter széles védősávot kialakítani. A védősávot éghető aljnövényzettől, gallytól tisztán kellesz tartani. A folyamatos tisztántartásról, éghető anyagtól mentes állapotban tartásról a védősávval érintett terület tulajdonosa, kezelője, haszonbérlője köteles majd gondoskodni.

Ezen ismeretek tudatában a tűz-, vagy súlyosabb káresemények megelőzhetőek, melyhez a lakosság közreműködése nélkülözhetetlen.

A levegő védelméről szóló 306/2010. (XII. 23.) Korm. rendelet értelmében általános jelleggel tilos a hulladék nyílt téri égetése. A tilalom kiterjed a lábon álló növényzet, tarló illetve növénytermesztéssel összefüggésben keletkezett hulladék (növényi hulladék) égetésére is!

**Az észlelt tűzesetet késedelem nélkül a 105 vagy a 112-es (ingyenes) segélyhívó telefonszámon jelezni kell a tűzoltóságnak!**